FONDUL SOCIAL EUROPEAN

Programul Operațional Capital Uman 2014-2020

Axa prioritară 6: Educație şi competențe

O.S.6.13. - Creșterea numărului absolvenților de învățământ terțiar universitar și non universitar care își găsesc un loc de muncă urmare a accesului la activități de învățare la un potențial loc de muncă / cercetare/ inovare, cu accent pe sectoarele economice cu potențial competitiv identificate conform SNC și domeniile de specializare inteligentă conform SNCDI

Titlul proiectului: ***„Doctoranzi şi cercetători postdoctorat pregătiţi pentru piaţa muncii!”***

**Cod proiect: POCU/380/6/13/123623**

**Metodologie privind selecția cercetătorilor postdoctorat beneficiari ai proiectului**

**„Doctoranzi şi cercetători postdoctorat pregătiţi pentru piaţa muncii!”**

**Contract POCU/380/6/13/123623**

**Cap. I Dispoziții generale**

Art. 1 Organizarea și derularea procedurilor de selecție a beneficiarilor de burse postdoctorale în cadrul proiectului „Doctoranzi şi cercetători postdoctorat pregătiţi pentru piaţa muncii!”, contract POCU/380/6/13/123623, au la bază legislația în vigoare în domeniul studiilor postdoctorale, *Regulamentul privind organizarea și desfășurarea programelor postdoctorale de cercetare avansată* al Universităţii „Alexandru Ioan Cuza” din Iași, *Orientările privind accesarea finanțărilor în cadrul Programului Operațional Capital Uman 2014-2020*, *Ghidul solicitantului – Condiții specifice: „Sprijin pentru doctoranzi și cercetători post-doctorat”* – 2018 și prevederile *Contractului de finanțare nr. 36990/23.05.2019* semnat între Ministerul Fondurilor Europene, în calitate de Autoritate de Management pentru Programul Operațional Capital Uman, și Universitatea „Alexandru Ioan Cuza” din Iași, în calitate de beneficiar al finanțării pentru proiectul POCU/380/6/13/123623.

Art. 2 În cadrul proiectului „Doctoranzi şi cercetători postdoctorat pregătiţi pentru piaţa muncii!”, contract POCU/380/6/13/123623, vor fi scoase la concurs 40 de burse postdoctorale, toate urmând a fi alocate cercetătorilor postdoctorat din cadrul Universității „Alexandru Ioan Cuza” din Iași, care îndeplinesc cumulativ următoarele condiții de eligibilitate:

* sunt cetăţeni ai Uniunii Europene cu domiciliul sau reşedinţa legală în România în una din cele 7 regiuni de dezvoltare vizate de proiect (toate regiunile de dezvoltare din România, cu excepția regiunii București-Ilfov);
* sunt cercetători postdoctorat înmatriculaţi în anul universitar 2019/2020 la programe postdoctorale decercetare avansată în cadrul Universității „Alexandru Ioan Cuza” din Iași (inclusiv cu taxă);
* nu au mai beneficiat de finanțare prin POSDRU pentru dezvoltarea competențelor antreprenoriale sau de alte programe publice de formare antreprenorială, în vederea evitării dublei finanțări;
* îşi înscriu cercetările domeniilor prioritare ale SNC și SNCDI conform OMEN nr 5376/19.10.2017.

Art. 3 Cele 40 de burse postdoctorale disponibile prin proiect sunt distribuite pe grupuri de domenii („Științe” și „Socio-umane”), fiecărui grup fiindu-i alocate câte 10 burse, urmând ca diferența de 20 burse să fie alocată după finalizarea înscrierilor, în functie de numărul celor înscriși. (Anexa 1)

Art. 4 Graficul de desfăşurare a procesului de selecţie a cercetătorilor postdoctorat (Anexa 2) care vor beneficia de bursă postdoctorală în cadrul proiectului POCU/380/6/13/123623 va fi afişat pe site-ul proiectului ([www.bursedoctorale.ro](http://www.bursedoctorale.ro)), pe pagina web a Universității „Alexandru Ioan Cuza” din Iași și pe cele ale Şcolilor Doctorale care funcționează în cadrul acesteia.

**Cap. II Procesul de înscriere a candidaților**

Art. 5 Pentru organizarea procesului de înscriere a candidaților pentru obținerea unei burse postdoctorale în cadrul proiectului POCU/380/6/13/123623, va fi constituită o comisie de înscriere, formată din managerul proiectului, responsabilul de monitorizare a grupului țintă și secretarul proiectului.

Art. 6 Înscrierea candidaților în vederea obținerii de burse postdoctorale în cadrul proiectului POCU/380/6/13/123623 se va face la Biroul pentru Studiile Universitare de Doctorat din cadrul Universității „Alexandru Ioan Cuza” din Iași, persoana de contact fiind Secretarul proiectului, conform programului precizat în graficul de desfășurare a procesului de selecție.

Art. 7 În vederea înscrierii, fiecare candidat va depune în format fizic următoarele documente:

* Cererea de înscriere (Anexa 3);
* Copia documentului de identitate;
* Copia certificatului de căsătorie sau alt act de schimbare a numelui (dacă este cazul);
* CV (în format Europass) semnat pe fiecare pagină;
* Raportul de autoevaluare – pe baza căruia va fi evaluată performanța științifică (Anexa 4);
* Eseul vizând complementaritatea dintre competențele care vor fi dobândite prin participarea la proiect și activitatea desfășurată în cadrul programului postdoctoral (Anexa 5);
* Declaraţia tip privind acordul utilizării datelor cu caracter personal (Anexa 6);
* Declarația pe propria răspundere privind evitarea dublei finanțări (Anexa 7).

Art. 8 Comisia de înscriere verifică eligibilitatea candidaţilor înscrişi şi publică, în termenul stabilit prin calendarul procesului de selecţie, lista candidaţilor declaraţi eligibili și lista candidaților neeligibili.

**Cap. 3 Procesul de selecție**

Art. 9 Selecția beneficiarilor de burse postdoctorale va fi realizată de 2 comisii de selecție, constituite pe grupuri de domenii de doctorat, acestea urmând a fi formate din câte trei experți selecție grup țintă desemnați de managerul proiectului dintre cei angajați în urma derulării procedurilor de angajare la nivelul instituțiilor partenere în cadrul proiectului (Anexa 8) și responsabilul de monitorizare a grupului țintă, care asigură activitatea de secretariat a fiecărei comisiei.

Art. 10 Comisia de selecţie evaluează candidatul declarat eligibil în cadrul a două probe:

(1) *Evaluarea dosarului de concurs* depus de candidat, în cadrul căreia vor fi avute în vedere aspecte legate de tema de cercetare și obiectivele asumate în cadrul proiectului de cercetare postdoctorală, nivelul de complementaritate între activitatea desfășurată în cadrul programului postdoctoral și proiectul POCU/380/6/13/123623, modul în care tema de cercetare se raportează la domeniile de specializare inteligentă, dar și la nevoile specifice regiunilor mai puțin dezvoltate, impactul potențial al calității de beneficiar al proiectului asupra carierei profesionale a candidatului etc. (conform *Grilei de evaluare a dosarului de concurs* – Anexa 9);

(2) *Evaluarea candidatului în cadrul unui interviu* în care acesta îşi va prezenta tema de cercetare abordată în cadrul programului postdoctoral, potențialul acesteia de inovare, precum și obiectivele legate de participarea la proiect, activitățile pe care își propune să le deruleze și rezultatele pe care își propune să le obțină pe perioada derulării proiectului etc., fiind evaluate și premise legate de îndeplinirea obiectivelor asumate și a indicatorilor specifici stabiliți prin proiect (conform *Grilei de evaluare prin interviu* – Anexa 10). De asemenea, candidatul formulează răspunsuri la întrebările adresate de membrii comisiei de selecţie.

Art. 11 În cazuri excepționale, determinate de suprapunerea perioadei de organizare a interviurilor cu alte activități legate de programul postdoctoral (conferințe, manifestări științifice, cursuri de pregătire, burse în țară sau în străinătate etc.), candidatul poate solicita, printr-o cerere depusă la momentul înscrierii, organizarea interviului prin videoconferință. Dacă solicitarea va fi aprobată de managerul proiectului, vor fi asigurate condițiile tehnice de derulare a interviului prin videoconferință.

Art. 12 În cazuri excepționale, determinate, în special, de suprapunerea perioadei de organizare a interviurilor cu alte activități (activități cu caracter profesional, conferințe, manifestări științifice, cursuri de pregătire, burse în țară sau în străinătate etc.), managerul proiectului poate aproba solicitarea unui expert selecție grup țintă de a participa la interviuri prin videoconferință.

Art. 13 (1) Fiecare expert selecție grup țintă evaluează individual fiecare candidat pe baza celor două grile de evaluare şi acordă câte un punctaj pentru fiecare dintre probe.

(2) Punctajul fiecărui candidat pentru fiecare dintre probe este calculat ca medie aritmetică simplă a punctajelor acordate de fiecare membru al comisiei de selecție.

(3) Punctajul general al fiecărui candidat este calculat ca medie aritmetică simplă a punctajelor obținute la cele două probe.

Art. 14 Comisiile de selecţie aferente celor 2 grupe de domenii transmit rezultatele evaluării candidaților eligibili echipei de implementare a proiectului, care realizează ierarhiile finale.

Art. 15 În cazul în care, pe ultimul loc, sunt mai mulţi candidaţi cu acelaşi punctaj general, se vor aplica, în ordine, următoarele criterii de departajare:

a) media obținută la concursul de admitere la programul postdoctoral;

b) media examenului de licenţă;

c) media generală de absolvire a studiilor de licenţă.

Art. 16 Echipa de implementare a proiectului va publica rezultatele procesului de selecție, acestea concretizându-se în *lista candidaților admiși în grupul țintă*, *lista candidaților aflați în așteptare*, *lista candidaților respinși*. Vor fi declarați admiși primii candidați în ordinea descrescătoare a punctajelor obținute în funcție de numărul de locuri repartizat respectivului grup de domenii. Pe lista candidaților în așteptare se vor regăsi candidații care nu au fost declarați admiși, dar care au obținut un punctaj de cel puțin 50 de puncte. Pe lista candidaților respinși vor fi incluși candidații care fie nu s-au prezentat la interviu, fie au obținut un punctaj mai mic de 50 de puncte.

Art. 17 (1) În conformitate cu prevederile regulamentelor universitare, rezultatele evaluării pe bază de interviu nu pot fi contestate.

(2) Eventualele contestații referitoare la evaluarea dosarului de concurs vor putea fi depuse conform graficului de desfăşurare a procesului de selecţie a beneficiarilor proiectului POCU/380/6/13/123623.

(3) În acest sens, se constituie o comisie de contestații, prin decizia managerului proiectului, care nu va include niciunul dintre experții selecție grup țintă implicat în procesul de selecție.

Art. 18 Candidaţii declaraţi admiși în grupul țintă al proiectului POCU/380/6/13/123623 vor semna, în termenul precizat în graficul de desfășurare a procesului de selecție, un contract cu Universitatea „Alexandru Ioan Cuza” din Iași care va cuprinde drepturile şi obligaţiile ce decurg din statutul de beneficiar al proiectului, inclusiv indicatorii minimali asumați de beneficiarii proiectului.

Art. 19 Candidatul care nu semnează contractul în termenul prevăzut în graficul de desfășurare a procesului de selecție va fi eliminat din grupul ţintă al proiectului, iar locul acestuia va fi ocupat de primul candidat aflat pe lista candidaților aflați în aşteptare.

Art. 20 Eventualele locuri rămase neocupate la unul dintre grupurile de domenii vor fi redistribuite, prin decizia managerului proiectului, către celălalt grup de domenii.

Art. 21 După finalizarea întregului proces de selecţie, în cazul în care rămân locuri neocupate, managerul proiectului poate decide organizarea unui nou proces de selecţie, în vederea completării grupului țintă al proiectului.

**Cap. 4 Dispoziții finale**

Art. 22 Înscrierea la procesul de selecţie a cercetătorilor postdoctorat în vederea dobândirii statutului de beneficiari de burse postdoctorale în cadrul proiectului POCU/380/6/13/123623 confirmă acceptarea integrală, din partea aplicanţilor, a prezentei metodologii.

Art. 23 Prezenta metodologie a fost elaborată de echipa de implementare a proiectului „Doctoranzi şi cercetători postdoctorat pregătiţi pentru piaţa muncii!” – POCU/380/6/13/123623, la data de 7 octombrie 2019, și poate fi modificată și completată în funcţie de nevoile specifice care decurg din implementarea proiectului și de eventualele modificări ale contractului de finanțare sau ale cadrului de implementare a proiectului.

Manager proiect,

Prof.univ.dr. Liviu-George MAHA